РЕПУБЛИКА СРБИЈА

НАРОДНА СКУПШТИНА

Одбор за права детета

24 Број 06-2/259-12

08. новембар 2012. године

Б е о г р а д

**З А П И С Н И К**

**СА ПЕТЕ СЕДНИЦE ОДБОРА ЗА ПРАВА ДЕТЕТА**

**ОДРЖАНЕ 18. ДЕЦЕМБРА 2012. ГОДИНЕ**

Седница је почела у 11,10 часова.

Седницом је председавала Љиљана Лучић, заменик председника Одбора.

 Седници су присуствовали чланови Одбора:Константин Арсеновић, Гордана Чомић, Елвира Ковач, Мехо Омеровић, Славица Савељић, Дубравка Филиповски, Олена Папуга, Миланка Јевтовић Вукојчић, Милорад Стошић и Радослав Комленовић, заменик члана.

Седници нису присуствовали чланови Одбора: мр Небојша Стефановић, председник, Весна Ковач, др Ненад Поповић, др Жарко Кораћ, потпредседници Народне скупштине; Милица Дрњак, председника Одбора за рад, социјална питања, друштвену укључеост и смањење сиромаштва; Мирјана Драгаш, Милица Војић-Марковић, Мирко Чикириз и Сања Јефић-Бранковић.

 Седници су присуствовали и: Јадранка Милановић, координатор УНИЦЕФ-а за сарадњу са Одбором за права детета и Ивана Стевановић, председница Центра за права детета.

 Председавајућа је констатовала да су испуњени услови за рад и одлучивање, те је предложила следећи

Д н е в н и р е д :

1. Предлог плана рада Одбора за права детета за 2013. годину;
2. Договор о активностима Одбора до краја године;
3. Разно.

Чланови Одбора су **једногласно** усвојили предложени Дневни ред.

Пре преласка на рад по тачкама утврђеног Дневног реда чланови Одбора су **једногласно,** без примедби **усвојили** записник са Треће седнице одржане 8. новембра 2012. године, као и Записник са Четврте седнице одржане 20. новембра 2012. године.

 Председавајућа је пре преласка на рад по тачкама утврђеног Дневног реда у име Одбора за права детета упутила извињење госпођи Рајхенберг и госпођи Милановић због немогућности чланова Одбора да се одазову семинару који је УНИЦЕФ организовао у хотелу Метропол, 5. децембра, а за који се било пријавило 13 чланова Одбора.

Навела је да је тог дана била у току пленарна седница Народне скупштине на којој је, због значаја теме, било обавезно присуство народних посланика, па и чланова Одбора за права детета.

Такође је истакла да је несметано одржавање седнице Народне скупштине, коју притом, није могуће увек унапред планирати, приоритетни задатак свих народних посланика, али да се нада да оваквих ситуација неће бити у даљој сарадњи између Одбора за права детета и УНИЦЕФ-а.

**ПРВА ТАЧКА:** Предлог плана рада Одбора за права детета за 2013. годину.

**Љиљана Лучић** је обавестила чланове Одбора да су у материјалу за седницу добили Предлог плана рада Одбора за права детета за 2013. годину.

Нагласила је да је Предлог плана рада дат уопштено, без временских одредница, имајући у виду динамику рада Народне скупштине, коју није могуће унапред испланирати, као и да је Предлог плана рада у складу са делокругом рада Одбора за права детета који је прописан Пословником Народне скупштине (чланом 67.).

У свеобухватној дискусији која је отворена у вези са овом тачком Дневног реда, учествовали су: Елвира Ковач, Константин Арсеновић, Милорад Стошић, Мехо Омеровић, Миланка Јевтовић Вукојичић, Јадранка Милановић, Ивана Стевановић, Гордана Чомић, Љиљана Лучић.

 У дискусијама су изнети следећи ставови, предлози, критике, мишљења:

 **Елвира Ковач** је поставила питање да ли неко од чланова Одбора има сазнање у којој фази се налази израда текста Закона о деци, јер је о Нацрту овог закона било доста речи у прошлом сазиву. Поједини чланови Радне групе за права детета су били укључени у неке од активности као што је учешће на јавној расправи и друго.

 Потврдила је неопходност да Одбор за права детета буде информисан о активностима ресорних министарстава у областима које се односе на унапређење и заштиту права деце. Истакла је да би било посебно значајно да Одбор буде информисан о динамици и фазама израде нацрта закона из делокруга свог рада.

 Сагласила се у вези са предложеним остваривањем контролне функције Одбора, кроз контролу спровођења Закона о основама система образовања и васпитања у сегменнту инклузивног образовања, као и Закона о социјалној заштити, коришћењем института јавног слушања (једна од тема би могла бити децентрализација услуга за децу, јер је Законом о социјалној заштити јасно прописана надлежност локалних самоуправа, покрајине итд.). У овом смислу, неопходно би било контактирати Министарство рада, заошљавања и социјалне политике, као и Министарство за државну управу и локалну самоуправу.

 Истакла је да би као посебну тему требало обрадити међусекторску сарадњу у остваривању и заштити права детета. Ово из разлога што се уочава одсуство координације када је у питању остваривање мера и акција у овој области, непостојање системске евиденције о положају деце, те се као неопходна, намеће потреба успостављања односа сарадње релевантних министарстава (област просвете, здравства, социјалне заштите).

Позитивно је оценила предлог да се Одбор бави и питањем адекватног регулисања дечјег додатка, јер се о овој теми мало тога зна, сем да је тренутна сума која се исплаћује по овом основу недовољна у смислу квалитетне материјалне подршке породицама са децом.

 Похвалила је улогу запослених у Служби Народне скупштине који раде за Одбор за права детета у припреми чланова Одбора који учествују у сталним делегацијама или међународним скуповима на тему заштите права детета, али је указала и на потребу да се већа пажња посвети извештавању након одржаних скупова на којима су учествовали чланови Одбора.

 Рекла је да би било добро омогућити информисање Одбора о раду ресорних министарства, кроз обавезу министра да једном у три месеца поднесе информацију о раду министарства Одбору, али да није сигурна да је то могуће реализовати, с обзиром да не постоји једно министарство у чији ресор спада заштита права детета.

 **Љиљана Лучић** се захвалила на веома корисним предлозима који су изнети у дискусији и нагласила да Одбор има могућност да позива министре да, према динамици коју Одбор буде договорио, подносе извештаје о раду њиховог министарства у областима које се поклапају са делокругом рада Одбора за права детета.

 Посебно је нагласила потребу да Одбор буде информисан да ли у овом сазиву Владе постоји Савет за права детета, јер управо Савет омогућава да интерресорна сарадња буде успостављена у самој Влади, са циљем да се координирају различите политике како би се обезбедило унапређење права детета. **Предложила је да Одбор упути Влади питање да ли ће и када бити образован Савет за права детета и када ће почети са радом.**

 Такође је као значајно истакла вршење контролне функције Одбора кроз контролу спровођења Закона о основама система образовања и васпитања у сегменту инклузивног образовања.

 Рекла је да израда Закона о деци представља мултисекторску активност. **Предложила је да Одбор затражи информацију о томе докле се стигло са израдом овог законског текста.**

 **Константин Арсеновић** је истакао да се о тексту који је достављен члановима Одбора никако не може говорити као о Предлогу плана рада Одбора за права детета за 2013. годину, већ да он представља документ у коме је наведен делокруг рада Одбора.

 Констатовао је да ни Народна скупштина нема план рада и да би Одбор за права детета, у том смислу, требало да представља тело које ће прво израдити квалитетан, бар оквирни, почетни документ у коме ће бити уоквирене активности по назииву, времену, носиоцу активности, финансијским средствима за њихову реализацију.

 Закључио је да се из понуђеног текста могло издвојити бар 10 активности које би биле обрађене на начин који је навео. План рада који би био израђен по правилима обавезивао би и саме чланове Одбора да га се придржавају и спроводе, што би такође, омогућило и лакшу контролу његовог спровођења.

 **Љиљана Лучић** је нагласила да су чланови Одбора били позвани да дају предлоге у вези са израдом полана рада, као и да, према њеним сазнањима, нико то није учинио. Текст који је у форми Предлога плана рада понуђен члановима Одбора, она и схвата као оквирни план, који треба и може да буде конкретизован и прецизиран од стране чланова Одбора. У том смислу је предложила да се у наредним данаима и понуде конкретне активности у циљу операционализације предложеног плана.

**Милорад Стошић** се у својој дискусији надовезао на ставове које је истакао предходни говорник, такође указујући на уопштен карактер предложеног плана рада, који садржи делокруг и области рада Одбора, предвиђа сарадњу са међународним и невладиним организацијама које се баве питањима у вези са заштитом права детета.

Нагласио је да би Оодбор требало да има календар догађаја из области заштите права детета, на основу кога би било могуће планирати поједине активности. План рада треба да буде дат табеларно и да садржи активности, носиоце посла, сараднике, време, место, средства опредељена за извршавање предвиђених активности, као и колону која би садржале потребне детаље.

Истакао је да је потребно да постоји прецизан план рада и активности Одбора за сваки месец.

**Предложио је да Одбор образује Радну групу која ће сачинити План рада Одбора за права детета за 2013. годину према сугестијама које су изнете и кандидовао себе за члана те радне групе.**

**Љиљана Лучић** је подржала изнети предлог и такђе преложила да се један број заинтересованих чланова Одбора ангажује у смислу конкретизације активности Одбора.

**Мехо Омеровић** је изнео став да је потребно бити реалан и истакао да се расправа води у вези са оквирним Предлогом плана рада Одбора за права детета за 2013. годину и да текст заслужује и пажњу и подршку чланова Одбора.

Сагласио се претходним дискусијама да прецизан план рада треба да садржи конкретне активности које би биле временски и просторно дефинисане, са прецизно назначеним извршиоцима и опредељеним средствима за сваку конкретну активност, али је истакао да тако сачињен план не би био реалан, јер не постоји никакав план рада Народне скупштине, па се не може очекивати ни да један одбор може да донесе потпуно прецизан свој план рада.

**Истакао је да докле год Одбор не буде располагао информацијама о динамици рада ресориних министарстава, као и списком нацрта или предлога закона из области заштите и унапређења права детета није могуће израти конкретан план активности, већ је само могуће придржавати се оквирног плана рада који је достављен члановима Одбора и који је у потпуности у складу са делокругом рада прописаним Половником Народне скупштине.**

Похвалио је рад запослених у службио Одбора који су припремили Предлог плана рада Одббора за права детета за 2013. годину, као и рад читавог Одбора за права детета, на челу са председником, који је веома активан у свим сегментима свог делокруга, за разлику од многих одбора који своје активности базирају само на материјалима које им достављају надлежна министарства и Народна скупштина.

Излагање је завршио следећим **предлозима:**

**-да Одбор усвоји Предлог плана рада за 2013. годину;**

**-да се формира Радна група од неколико чланова Одбора са задотком да се обрати релевантним министарствима и заменику Заштитника грађана за права детета са молбом за добијање бар оквирних распореда активности у наредном периоду;**

**-да на основу добијених информација, Радна група сачини прецизан план активности, према критеријумима које су изнели чланови Одбора у својим дискусијама.**

**Јадранка Милановић** је изнела предлог да се обрати посебна пажња на кључне функције које Одбор има, а то су законодавна, контролна и представничка функција, да се с тим у вези направи временски оквир за предузимање конкретних активности.

**Предложила је да си искористи искуство у раду Радне групе из претходног сазива, што подразумева образованје више радних група у оквиру Одбора које ће се бавити конкретним темама у оквиру прописаног делокруга рада.**

 Нагласила је да је извесно да ће у скупштинску процедуру веома брзо ући два веома важна закона из области основног и средњег образовања, као и да је у току јавна расправа у вези са текстом два закона из области здравствене заштите, те да је веома важно да Одбор за права детета о тим активностима буде унапред обавештен, како би на неку од седница Одбора били позвани представници предлагача и представили нацрт или предлог закона. Такође је истакла да је за неке веома важне законе из области заштите права детета, који се припремају у ресорним министарствима, било добро организовати јавна слушања на којима би се водила свеобухватна расправа у циљу изналажања најбољих решења.

Указала је да Закон о деци припрема Заштитник грађана, због чега је подржала предлог господина Омеровића о потреби да се Одбор обрати како надлежним министарствима, тако и Заштитнику грађана у циљу успостављања квалитетне сарадње.

Истакла је да је потребно да временски оквири у вези са реализацијом активности Одбора буду реално планирани, у складу са динамиком рада ресорних министарстава и Владе, као и саме Народне скуштине, јер у противном план рада неће бити могуће испунити.

**Посебно је нагласила да је Република Србија у обавези да у јуну 2013. године поднесе Извештај Комитету УН о правима детета**, те да је с тим у вези потребно да Одбор унапред буде обавештен о свим фазама израде Извештаја, као и да сагледа могућност свог доприноса у овом процесу, како би сам извештај био што квалитетније сачињен.

Рекла је да је потребно да Одбор посвети посебну пажњу успостављању и развоју односа сарадње са другим одборима у Народној скупштини, чији се делокруг рада у значајној мери ослања и на делокруг рада Одбора за права детета.

**Миланка Јевтовић Вукојичић** је изнела став да је Предлог плана рада Одбора за права детета за 2013. годину веома добро урађен и да ће на основу овог текста бити лако увременити активности по месецима и носиоцима, односно извршиоцима активности.

Позитивно је оценила Планом рада предвиђену партиципацију деце и младих у рад Одбора, кроз разговор и могућност да они сами, непосредно изнесу своја очекивања и потребе, као и да укажу на проблеме са којима се сусрећу.

Похвалила је предвиђену сарадњу са невладиним сектором, јер постоји велики број удружења и невладиних организација који улажу велике напоре у побољшање квалитета живота деце.

**Предложила је да се активности Одбора које се односе на остваривање његове контролне функције, кроз праћење имплементације донетих закона прошире на још три закона: Породични закон, који је усвојен 2005. године и који садржи одредбе које се односе на насиље над децом; Закон о малолетним учиниоцима кривичних дела и кривичноправној заштити малолетних лица, донет такође 2005. године, али са недовољном применом у сегменту ресоцијализације малолетних починилаца кровочних дела. С тим у вези потребно је да се Одбор за права детета бави и питањима услова смештаја ових лица у домовима и казнено-поправним установама, као и спречавањем рецидива, што је за сада честа појава. Трећи закон чију примену Одбор треба да контролише у наредном периоду је Закон о финансијској подршци породицама са децом, посебно у сегменту који се односи на доделу дечјих додатака.**

Нагласила је да је неопходно успостављање интересорне сарадње са релевантним министарствима како би се контролна функција Одбора могла да врши на адекватан начин.

Истакла је да је најслабија спона у сложеном процесу заштите права деце правосудни систем, који представља финални инструмент у заштит права детета.

**Славица Савељић је замолила УНИЦЕФ да истраје у реализацији кратког семинара који би имао за циљ упознавање чланова Одбора са стањем заштите права деце у Републици Србији,** што би представљало добру основу и за рад Радне групе која ће вршити операционализацију Плана рада Одбора и која ће на тај начин имати јаснију слику о циљевима које Одбор кроз своје активности треба да оствари.

**Ивана Стевановић** је похвалила изнете ставове чланова Одбора за права детета о неопходности вршења контролне функције Одбора.

Истакла је као веома значајно планирање активности Одбора којима ће бити омогућено да се оствари непосредан контакт са децом, што представља вома важан вид унапређења права деце.

Информисала је чланове Одбора да је у вези са потребама Канцеларије за људска и мањинска права Владе Републике Србије која припрема Извештај за права детета, група деце радила истраживање о стању права деце у Србији, а резултати ће бити презентовани директору Канцеларије 21. децембра, те је с тим у вези, изразила спремност да се ове информације доставе и члановима Одбора, тако што ће Извештај, преко секретара Одбора, бити прослеђен члановима, као и кроз непосредан контакт са децом.

**Љиљана Лучић** се захвалила свим учесницима на веома конструктивним и квалитетним дискусијама и **предложила следеће:**

**-да Милорад Стошић заједно са још неколико заинтересованих чланова Одбора и секретаром изврши операционализацију предложеног Плана рада Одбора за права детета за 2013. годину;**

**-да се одреди члан Одбора који ће заједно са запосленима у Служби Одбора пратити предлоге закона који улазе у скупштинску процедуру, како би се благовремено припремала анализа оних законских предлога који су значајни са аспекта заштите права детета;**

**-да се образује радна група у оквиру Одбора за права детета која ће пратити имплементацију неколико кључних закона у оквиру делокруга рада Одбора, са могућношћу формирања и више радних група уколико се процени да је потребно да се контрола примене појединих закона посебно детаљно врши;**

**-да се образује радна група у оквиру Одбора која ће омогућити рационалније** **остваривање представничке функције Одбора, имајући у виду да народни посланици разматрају иницијативе, петиције, представке и предлоге на седницама Одбора о чему извештавају Народну скупштину и њихове подносиоце. Задатак радне групе би био да разматра иницијативе, петиције, представке и предлоге из делокруга рада Одбора за права детета, као и да иницира седницу Одбора уколико процени да неки поднесак има велику важност у односу на делокруг рада Одбора или ако је већи број поднесака поднет по истом питању.**

**Дубравка Филиповски** је предложила да се прво образује Радна група која ће операционализовати План рада Одбора и на тај начин омогућити реализацију свих предлога које је изнела председавајућа.

**Елвира Ковач** је предложила образовање више рдних група од којих ће свака бити задужена за праћење примене једног од неколико кључних закона, јер је немогуће да група од троје четворо људи прати примену пет закона, истичући искуство Радне групе за права детета из претходног сазива.

**Јадранка Милановић** је подржала овај предлог указујући на потребу израде посебне методологије по којој ће бити вршена контрола примене појединих закона, а што захтева и време и ангажман чланова Одбора, остваривање сарадње са министарствима, независним регулаторним телима, невладиним сектором, одлазак на терен, припрему извештаја, као и организовање јавних слушања на којима се извештаји презенттују уз присуство свих релевантних субјеката.

**Гордана Чомић** је истакла да је приликом образовања радних група у оквиру Одбора које треба да врше контролне функције, неопходно јасно одредити сврху и циљ који се жели постићи. С тим у вези је нагласила да није могуће пратити примену закона у целини, већ неколико кључних чланова који се суштински односе на делокруг рада Одбора.

**Љиљана Лучић** је сумирајући све предлоге закључила да су се чланови Одбора сагласили да ће бити образовано укупно 6 радних група у оквиру Одбора и то:

1. **Радна група за праћење примене Закона о основама система образовања и васпитања у сегменту инклузивног образовања;**
2. **Радна група за праћење примене Закона о социјалној заштити у делу који се односи на развој услуга у заједници које су кључна подршка породицама у којима живе деца са инвалидитетом;**
3. **Радна група за праћење примене Породичног закона у делу који се односи на заштиту деце од породичног насиља;**
4. **Радна група за праћење примене Закона** **о малолетним учиниоцима кривичних дела и кривичноправној заштити малолетних лица у делу који се односи на учешће малолетних лица у судским поступцима;**
5. **Радна група за праћење примене Закон о финансијској подршци породици, у сегменту који се односи на доделу дечјег додатка;**
6. **Радна група за представке и предлоге;**
* **Да ће један члан Одбора, заједно са запосленима у служби Одбора пратити предлоге закона који улазе у скупштинску процедуру, а који су од непосредног значаја за остваривање делокруга рада Одбора за права детета.**

Након што је закључила расправу у вези са Првом тачком Дневног реда, председавајућа је ставила на гласање Предлог плана рада Одбора за права детета за 2013. годину уз обавезу његове операционализације.

 Чланови Одбора су **једногласно усвојили следећи** Плана рада Одбора за права детета за 2013. годину:

**Делокруг Одбора за права детета (у даљем тексту: Одбор) у складу са чланом 67. Пословника Народне скупштине**

-Одбор разматра предлог закона са аспекта заштите права детета;

-Прати спровођење и примену закона и других аката који уређују положај и заштиту права детета;

-Врши проверу усклађивања националног законодавства с међународним стандардима права детета;

-Сарађује са националним и међународним институцијама и телима, као и локалним органима власти;

-Иницира измене и допуне прописа и предлаже доношење одређених аката и предузимање мера заштите права детета;

-Промовише права детета;

-Разматра и друга питања од значаја за права детета.

-Одбор обавља и друге послове, у складу са законом и Пословником.

-Остварује сарадњу са Одбором за људска и мањинска права и равноправност полова Народне скупштине, као и са другим одборима када се за то укаже потреба у циљу заштите и унапређења права детета.

**Области у којима Одбор за права детета обавља послове из свог делокруга су:**

 -Анализа закона и буџета из перспективе права детета;

-Континуирано унапређење капацитета Одбора;

-Организовање јавних слушања у вези са актуелним темама из перспективе унапређења положаја и права детета;

**-**Унапређење сарадње Одбора са локалним самоуправама из перспективе заштите права детета;

-Размена искустава и унапређење међународнесарадње у овој области;

-Сарадња са невладиним организацијама које се баве унапређењем и заштитом права детета;

 **-**Информисање и укључивање деце и младих у рад Одбора.

1. **Законодавна функција Одбора**

-Детаљна анализа 3 - 4 изабрана предлога закона током године из перспективе права детета у складу са динамиком доспевања релевантих закона у скупштинску процедуру (на пример предлози закона о основном и о средњем образовању, Закон о деци).

-Представљање нацрта закона на тематским седницама Одбора од стране релевантних министарстава.

1. **Контролна функција Одбора**

Одбор врши контролу извршне власти у свим областима деловања институција система у делу који се односи на обезбеђивање услова за:

-постизање и унапређивање заштите права детета;

-наставак контроле спровођења два кључна системска закона и процена ефеката њихове примене (позитивни аспекти, препреке у примени и евентуални нежељени ефекти).

* Закона о основанма система образовања и васпитања у сегменту инклузивног образовања (наставак започетог процеса)
* Закона о социјалној заштити у делу који се односи на развој услуга у заједници које су кључна подршка породицама деце са инвалидитетом.

*Контрола имплементације закона подразумева:*

* *дефинисање методологије,*
* *посету терену,*
* *координацију са релевантним институцијама (нпр. Заштитник грађана, државне и независне агенције и инстутуције активне у наведеним областима, организације цивилног друштва)*
1. **Представничка функција Одбора**

У остваривању представничке функције Одбора, народни посланици разматрају иницијативе, петиције, представке и предлоге на седницама Одбора о чему извештавају Народну скупштину и њихове подносиоце.

Чланови Одбора остварују и непосредне контакте са подносиоцима иницијатива, петиција, представки и предлога у Народној скупштини и у канцеларијама Народне скупштине ван њеног седишта, те се на тај начин непосредно упознају са примедбама и предлозима грађана за унапређење стања у појединим областима или решавање конкретног проблема.

Одбор обезбеђује јавност у раду. Седнице Одбора су јавне (објављују се информацијe, аката и докуменати, као и записници, извештаји и стенографске белешке по потреби).

**Услови за рад Одбора**

1. Неопходно је да Одбор у потпуности буде информисан о активностима ресорних министарстава, државних органа и институција, као и са активностима независних регулаторних тела.
2. Одбор предлаже теме којима ће се темељније обрађивати питања која су значајна за остваривање делокруга рада Одбора (Унапређење програма дечијих додатака; Улагање у рани развој и учење деце у Србији – Модели финансирања Универзалног обухвата предшколским образовањем; Насиље над децом; Превенција дигиталног насиља међу децом; Превенција осипања деце из система обавезног образовања у Србији; Анализа ситуација деце у Србији; Извештај Владе Републике Србије Комитету УН за права детета);
3. Одбор ће успоставити непосредну сарадњу са невладиним организацијама, међународним организацијама, удружењима и асоцијацијама које се баве питањима из делокруга рада Одбора;
4. Представници Одбора активно ће учествовати у раду стручних тела, трибина и скупова који се баве питањима из делокруга рада Одбора.

**Међународна и регионална сарадња**

1. Одбор остварује сарадњу са међународним организацијама и институцијама које се баве питањима из делокруга рада Одбора и узима активно учешће у њиховом раду.
2. У склопу припрема чланова Одбора за учешће на међународним скуповима, кад год то буде могуће, Одбор ће размотрити теме и пружати помоћ својим представницима у циљу боље припреме за активно учешће на овим скуповима.
3. Одбор после сваког одржаног скупа у земљи, региону и иностранству, коме су присуствовали његови представници, разматра извештај о одржаном скупу и наступу представника Одбора.
4. Одбор успоставља сарадњу са сродним одборима парламената посебно у региону, али и парламената земаља Европске уније.

**Активности Одбора за права детета**

-Месечно одржавање седница Одбора (по потреби и више пута месечно);

-Квартално одржавање седнице Одбора ван седишта НСРС, у локалним самоуправама ради непосредног сагледавања стања у вези са питањима које Одбор оцени као посебно важнау оквиру делокруга свог рада;

-Организовање 3-4 јавна слушања на теме које Одбор утврди;

-Учествовање чланова Одбора у пројектима који се односе на унапређење свих области из делокруга рада одбора;

**-**Информисање Одбора о раду министарства, кроз обавезу министра да једном у три месеца поднесе информацију о раду министарства Одбору;

**-**Oстваривање сарадње са свим одборима у Народној скупштини када се на дневном реду нађу питања из делокруга рада Одбора (Одбор за људска и мањинска права и равноправност полова; Одбор за образовање, науку, технолошки развој и информатичко друштво; Одбор за здравље и породицу; Одбор за рад, социјална питања, друштвену укљученост и смањење сиромаштва и други);

-Информисање и укључивање деце и младиху циљу остваривања директног дијалога са децом и младима и упознавања са активностима, успесима и проблемима са којима се деца и млади суочавају у својим срединама (посете деце и младих Одбору које су тематски одређене - на пример, насиље над и међу децом, образовање, као и посете чланова Одбора локалним срединама )

**НАПОМЕНА: Подршку у раду Одбору за права детета, на захтев Одбора, пружа УНИЦЕФ и то кроз:**

-Обезбеђивање стручне експертизе за анализе предлога и нацрта закона;

-Обезбеђивање говорника, укључујући и предлоге за позивање стручњака, представника цивилног друштва и међународних организација;

-Пружање подршке за дефинисање методологије, идентификацију локација за посету, потребне контакте на терену и за релевантне организације и институције које се баве темама од значаја за остваривање активности у оквиру делокруга рада Одбора;

-Пружање подршке за организовање посета и за проналажење примера добре праксе из других земаља у вези са остваривањем конструктивног дијалога Одбора са децом и адолесцентима.

**ДРУГА ТАЧКА** - Договор о активностима Одбора до краја године.

 **Љиљана Лучић** је обавестила чланове Одбора да је Народна скупштина склопила Уговор о донацији са предузећем НоваТел д.о.о. из Београда, Милутина Миланковића 25Б, које је изразило жељу да преко Одбора за права детета поклони два рачунара, два штампача и гардеробу ОШ „Антон Скала“ из Београда и Цнтру за интеграцију младих, Свратиште, из Београда. Предложила је да Одбор за права детета донесе одлуку да ће извршити поклон у виду 2 рачунара и 2 штампача, ОШ „Антон Скала“, Београд, Петра Чајковског 2а, непосредном предајом робе од стране Одбора за права детета, као поклонодавца – поклонопримцу, у просторијама ОШ „Антон Скала“, као и да Одбор за права детета донесе одлуку да ће извршити поклон у виду гардеробе Цнтру за интеграцију младих, Свратиште, из Београда, непосредном предајом робе од стране Одбора за права детета, као поклонодавца – поклонопримцу, у просторијама Свратишта.

**Елвира Ковач** је нагласила да Одбор за права детета треба да остварује активности у свом јасно дефинисаном делокругу рада и да, с тим у вези, не треба да се бави хуманитарним радом, али да ову донацију треба прихватит.

**Љиљана Лучић** је у потпуности подржала став који је изнела Елвира Ковач, нагласивши да Одбор треба да донесе две предложене одлуке, али да донаторе треба упућивати директно на примаоце донација. Подршка инклузивном образовању од стране Одбора подразумева подршку редовним школама које уводе инклузивно образовање, што се не постиже упућивањем донације специјалној школи.

Након закључене дискусије у вези са овом тачком Дневног реда чланови Одбора су **једногласно заузели став** да ће Одбор за права детета извршити обавезе које проистичу из Уговора о донацији који је Народна скупштина склопила са предузећем НоваТел д.о.о. из Београда, односно да ће поклонити два рачунара и два штампача ОШ „Антон Скала“, Београд и гардеробу Цнтру за интеграцију младих, Свратиште, из Београда.

**ТРЕЋА ТАЧКА** – Разно.

 **Љиљана Лучић** је обавестила чланове Одбора да је од стране генералног секретара, упућен позив за учешће Одбора за права детета у Пројекту “Јачање надзорне улоге и јавности у раду Народне скупштине”, који спроводи УНДП, а намењен је пружању подршке раду одбора у погледу одржавања јавних слушања и организовања сдница Одбора ван седишта Народне скупштине.

Нагласила је да су усвојеним планом рада за 2013. годину предвиђене управо овакве активности, па је позвала чланове Одбора да се изјасне о прихватањ подршке Одбору од стране УНДП-а.

**Гордана Чомић** је истакла да је веома важно да Одбор за права детета прихвати учешће у Пројекту “Јачање надзорне улоге и јавности у раду Народне скупштине”, који спроводи УНДП, јер ће се на тај начин омогућити реализација бројних активности које Одбор планира у наредној години, од којих су најзначајније посете чланова Одбора локалним самоуправама, као и организовање јавних слушања као један од важних института за реализацију контролне функције Одбора.

Након закључене дискусије у вези са овом тачком дневног реда, чланови Одбора су **једногласно одлучили** да ће Одбор за права детета учествовати у Пројекту “Јачање надзорне улоге и јавности у раду Народне скупштине”, који спроводи УНДП, као и да ће конкретан план активности доставити Одељењу за буџетске, финансијско-рачуноводствене и послове јавних набавки како би била обезбеђена средства за активности Одбора.

 Седница је закључена у 12,25 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ мр Небојша Стефановић